## El Consell autoritza la contractació del servici de teràpies respiratòries domiciliàries de la Comunitat Valenciana

*** El valor estimat del contracte ascendix a més de 353 milions d'euros
* Els beneficiaris són persones malaltes que tenen afectat l’aparell respiratori i les que tenen patologies no respiratòries per a les quals l’oxigenoteràpia disposa d’evidències científiques clares d’indicació**

El Consell ha autoritzat la contractació del servici sanitari de teràpies respiratòries domiciliàries de la Comunitat Valenciana.

Estos servicis sanitaris, destinats als centres dependents de la Conselleria de Sanitat, estan dirigits a persones amb patologies que afecten l’aparell respiratori, amb l’objectiu de mantindre una adequada funció ventilatòria, millorar la seua qualitat i esperança de vida, afavorir la seua integració social i reduir l’ús innecessari de recursos hospitalaris.

Així mateix, el servici preveu la prescripció d’oxigenoteràpia a pacients amb malalties no respiratòries en les quals hi ha evidència científica sòlida que fa recomanable la seua indicació, i garantir així una atenció basada en criteris clínics actualitzats i en la millora de la pràctica assistencial.

El valor estimat del contracte és de 353 milions d’euros per als pròxims 4 anys, amb una possible pròrroga d’1 any, i es dividix en 3 lots, corresponents a cada una de les províncies segons la seua població. Així, s’han pressupostat més de 46,8 milions d’euros per a Castelló, més de 177,4 milions per a València i 129,1 per a Alacant.

Les teràpies respiratòries que es contractaran són: oxigenoteràpia, ventiloteràpia, aerosolteràpia, teràpia per a la síndrome d’apnea-hipopnea del somni i, addicionalment, equips d’àmbit diagnòstic i terapèutic de suport per a les teràpies anteriors.

Entre les novetats més destacades del nou contracte es troba la incorporació de sistemes d’atenció a distància, que permetran al personal tècnic i sanitari de l’empresa adjudicatària establir contacte directe amb els pacients i/o les persones cuidadores a través de múltiples canals, com ara la telefonia convencional, la videoconsulta, el correu electrònic, aplicacions web o aplicacions mòbil. Esta comunicació proactiva afavorirà un seguiment més pròxim i una resposta més àgil davant possibles incidències o necessitats clíniques.

A més, el nou model de servici incorpora el seguiment per telemonitoratge, la qual cosa permetrà al personal especialitzat de l’empresa supervisar a distància paràmetres clau del pacient i facilitarà una intervenció primerenca en cas de desviacions o esdeveniments adversos. Este enfocament contribuirà a augmentar la seguretat del pacient, a reduir desplaçaments innecessaris i a millorar la coordinació amb els equips sanitaris de referència.

Les dades obtingudes d’estos nous sistemes estaran a la disposició dels professionals sanitaris per a una millora de l’atenció integral del pacient amb dades monitorades.

Estes mesures reforcen el compromís de la Conselleria de Sanitat amb la innovació tecnològica en l’àmbit sanitari, que aposta per una atenció domiciliària més personalitzada, eficient i connectada.

L’atenció personalitzada; els programes de millora d’adherència, d’atenció i control de pacients altament dependents, i els plans de coordinació amb professions de la sanitat pública formen una part important dels criteris pels quals es regirà el nou contracte.

Fecha: 15/07/2025